Zuma amptelik weer ŉ vry manOudpres. Jacob Zuma tydens ‘n vroeëre hofverskyning in Pietermaritzburg. (Foto: Motshwari Mofokeng/ANA) Oudpres. Jacob Zuma is amptelik weer ŉ vry man nadat die 15 maande tronkstraf wat aan hom opgelê is, Vrydag verstryk het. Dit ten spyte daarvan dat ŉ hof vroeër vanjaar bevind het Zuma se vrylating op mediese parool was onregmatig en dat hy moet teruggaan tronk toe. Zuma het intussen nie weer die binnekant van ŉ tronk gesien nie. “Die departement van korrektiewe dienste (DKD) kan bevestig dat die voormalige staatspresident Jacob Zuma uit korrektiewe dienste se stelsel vrygelaat is,” het Singabakho Nxumalo, woordvoerder van die departement van korrektiewe dienste (DKD), Vrydag gesê. Die Konstitusionele Hof het Zuma op 29 Junie verlede jaar tronkstraf vir minagting van die hof opgelê weens sy versuim om voor die Zondo-kommissie na staatskaping te getuig. Hy het sy gevangenisstraf op 8 Julie verlede by die Estcourt-gevangenis begin uitdien. Dit het tot ŉ vlaag gewelddadige oproere gelei wat uiteindelik meer as 300 sterftes veroorsaak en ekonomie skade van miljarde rand berokken het. Volgens die DKD het Zuma vroeër voldoen aan die vereistes vir mediese parool en hy is op 5 September verlede jaar op mediese parool geplaas. In daardie stadium was hy volgens die DKD twee maande agter tralies. “Alle administratiewe prosesse is nou afgehandel,” sê Nxumalo. Zuma se vrylating op mediese parool is verlede jaar in die Pretoriase hooggeregshof deur die DA, die Helen Suzman-stigting en die burgerregtegroep AfriForum betwis. Regter Elias Matojane het bevind Zuma se vrylating was onregmatig en het die besluit ter syde gestel. Die oudpresident en DKD het kort daarna aangekondig dat hulle teen die besluit gaan appelleer. Uitspraak in die saak is in Augustus vanjaar in die appèlhof voorbehou. Die hof moet bepaal of die hooggeregshof se besluit – dat die oudpresident se vroeë vrylating op mediese parool inderdaad onregmatig was – die korrekte een was. Die hof moet ook beslis of die gepaste stap dan is dat Zuma terugkeer tronk toe om die res van sy vonnis uit te dien. Zuma sal na verwagting Maandag weer in die hof wees, juis weens besonderhede oor sy mediese toestand. Hy het met ŉ proses van private vervolging teen adv. Billy Downer, aanklaer in die staat se korrupsiesaak teen die oudpresident, en die News24-verslaggewer Karyn Maughan begin. Zuma beskuldig hulle daarvan dat hulle vertroulike inligting oor sy mediese toestand uitgelap het. Downer en Maughan het die hof gevra om Zuma se private vervolging van die hand te wys. Die aansoek word Maandag in die hooggeregshof in Pietermaritzburg aangehoor. Dit is steeds onduidelik wat presies die mediese toestand is wat aanvanklik tot Zuma se vrylating op mediese parool gelei het.